Kumpulan U.K's

Sejarah Kumpulan Ukays

Semuanya bermula apabila kumpulan ini ditubuhkan pada tahun 1986 dan diberi nama Ukay. Album pertama mereka iaitu Tinggal Irama di bawah label Varia Music dan diterbitkan pada 1991 oleh Saari Amri seorang komposer Malaysia yang masih baru ketika itu. Namun, vokal yang tidak mantap mengakibatkan album itu tidak mendapat sambutan dan jualannya tidak sampai 1000 keping. Kumpulan ini terumbang-ambing dan pada masa yang sama, syarikat Varia Music telah ditutup.
Beberapa tahun selepas itu, Saari Amri membuka syarikatnya sendiri yang dikongsi bersama dengan Ridhuan Abu Bakar iaitu Mekar Production. Pada waktu itu, Ukay menjadi artis pertama Mekar Production. Pada ketika itu, kugiran ini tiada penyanyi kerana rata-ratanya tidak memenuhi kehendak Saari Amri. Maka, Saari telah menjemput Amir daripada kumpulan Analisa menjadi vokal utama kumpulan ini. Pada waktu yang sama juga, kumpulan Ukay telah ditambah huruf 's' menjadi Ukays. Dengan kemasukan Amir, maka mereka melahirkan album bertajuk Mencari tetapi malangnya album ini juga tidak mendapat sambutan dan syarikat Mekar Production terpaksa menanggung kerugian. Album Mencari diedarkan pada 17 Februari 1992 dan terjual sebanyak 15,000 unit sahaja. Penerbit Saari Amri diterbitkan oleh Mekar Production dan diedarkan oleh BMG Music Pacific.
Sejarah tercipta pada tahun 1994 apabila Saari Amri telah menerbitkan album kedua Ukays berjudul Bisa Berbisa pada tahun 1994. Jualan album ini sungguh memeranjatkan bilamana ia telah terjual pada ketika itu sebayak 350,000 unit. Jualan ialah jualan album terbanyak di Malaysia sebelum rekod mereka dipecahkan oleh Raihan (Puji-Pujian, sebanyak 600,000 unit). Ukays berjaya bersaing dengan kugiran besar seperti Wings dan Search. Tarikh sebenar album diedarkan adalah pada 26 April 94. Hampir kesemua lagu dalam album ini keluar di corong radio. Antara lagu yang popular ialah "Seksa", "Kau Satu-Satunya", "Siapa Yang Rampas Cintamu", dan "Di Sana Menanti Di Sini Menunggu". Namun, masalah baharu timbul apabila ahli-ahli kumpulan ini mula meminta bayaran royalti yang lebih. Kontrak asal RM0.50 namun Mekar telah menaikkan harga setiap album royalti kepada RM0.75. Namun, ahli-ahli kumpulan ini masih tidak berpuas hati lantas menarik diri daripada kumpulan Ukays. Akhirnya, yang tinggal ketika itu hanyalah Amir-vokal dan Amy, iaitu pemain gitar.
Kemudian, pihak Mekar mencari ahli-ahli baru untuk kumpulan ini dan bertemu dengan Amirol (pemain dram), Olley (pemain bes) dan Daniel (pemain gitar). Beberapa minggu selepas itu, anggota asal Ukays datang berbincang dengan Saari Amri untuk menyertai Ukays semula namun permohonan itu telah ditolak. Pihak BMG meminta royalti sebanyak RM10,000. Mngikut kontrak sesiapa yang melanggar kontrak perlu membayar RM30,000 tetapi pihak Mekar tidak ambil pusing dan ambil hati. Semasuk sahaja ahli baru, Ukays telah menukar ejaan nama kumpulan kepada U.K'S. Kemudian, Saari Amri mengeluarkan album ke-3 U.K'S yang dinamakan Tajam Menikam pada 26 April 1995. Album ini juga mendapat sambutan yang hangat hingga mencapai jualan 280,000 unit. Dalam tempoh 4 bulan pertama sahaja angka jualan album ke-3 ini mencecah 250,000 unit. Album U.K's juga turut mendapat tempat yang hebat di pasaran Indonesia di mana album mereka terjual melebihi 700,000 unit di sana. Pencapaian yang sukar diikuti oleh artis lain sehingga kini. Hampir semua lagu dalam album Tajam Menikam keluar di corong radio. Antaranya "Sebak", "Rhythm Si Jantung Hati", "Kekasihku", "Pahit Akan Manis Akhirnya", dan "Bila Purnama Mengambang".
Pada tahun 1996, sekali lagi Saari Amri menerbitkan album U.K's. Kali ini, album mereka dinamakan Panas Berpanjangan yang telah terjual sebanyak 175,000 unit. Walaupun jumlah jualan lebih rendah berbanding sebelumnya, ia masih memegang jualan antara yang tertinggi pada tahun itu. Lagu yang popular daripada album ini ialah "Permata Hati", "Di Luar Kemampuanku", "Sesak", "Bila Diri Disanyangi", "Kekasihku Di Menara" dan "Iramaku". Namun, panas tidak berpanjangan apabila kumpulan ini sekali lagi dilanda masalah dalaman dan menyebabkan kumpulan U.K's menarik diri daripada Mekar Production dan bersama dengan Ambang Klasik TV3. Namun, Saari Amri berjaya memujuk Amir dan akhirnya Amir kembali kepada bimbingan Saari Amri. Manakala anggota U.K's terus bersama dengan Ambang Klasik dan menubuhkan kumpulan Utama menggunakan Rahmad Mega sebagai vokalis.
Pada tahun 1997, Saari Amri menerbitkan album ke-5 U.K'S yang diberikan judul Cuma Aku Yang Hidup dan telah terjual sebanyak 100,000 unit. Album ini diterbitkan oleh Kumbang Production bukan lagi syarikat Mekar Production tetapi masih menggunakan BMG Music sebagai pengedar. Album ini juga memperkenalkan anggota baru U.K's. Album ini kurang mendapat sambutan akibat krisis ekonomi ketika itu dan juga masalah cetak rompak. Lagu yang popular daripada album ini ialah "Kerana Pepatah Lukaku Berdarah".